潔牲謝響應龍廟予不及往
作者：董嗣杲
朝代：宋

paragraphs: 龍宫藴特異，精禱通萬靈。
昭著二百年，錫封専朝廷。
去年偕宰公，投誠涕欲零。
驅車入松扉，雨勢如建瓴。
仰髙迓靈昐，雲斂不暫停。
煙沉瀑聲凉，分坐瀑外亭。
從兹感佑助，争謂胸百銘。
治任亦已速，潔謝資芳馨。
緘素展真忱，要終寄冥冥。
願恢溥濟功，致此百里寧。
夜披東堂集，孤燈炯深青。
朗誦神之聰，壁落山鬼聽。